Staatskaping: SAKP betoog, eis vervolgings | Netwerk24
Staatskaping: SAKP betoog, eis vervolgings
Deur Bonolo Selebano 30 Augustus 2019 16:20
Ondersteuners van die SAKP het Vrydag buite die kantore van die Nasionale Vervolgingsgesag (NVG) in Pretoria betoog en geëis dat diegene wat by staatskaping betrek word, vervolg word.
Die SAKP meen daar is reeds voldoende bewyse vir strafregtelike vervolgings en dring daarop aan dat die NVG optree op grond van die bewyse oor staatskaping wat voor die Zondo-kommissie van ondersoek onthul is.
"Ons doen 'n beroep op die NVG om vinnig op te tree teen diegene wat by staatskaping geïmpliseer word," sê Jacob Mamabolo, die SAKP se Gautengse sekretaris.
Hy sê daar is 'n gebrek aan optrede deur wetstoepassingsagentskappe onder leiding van die NVG om toepaslike stappe te doen om die werk van die Zondo-kommissie aan te vul.
Die Zondo-kommissie is vandeesmaand reeds 'n jaar met sy werksaamhede besig en het getuienis oor beweerde inmenging en korrupsie by staatsbeheerde entiteite, staatsdepartemente en wetstoepassingsagentskappe aangehoor.
Oudpres. Jacob Zuma, die Gupta-familie en hul sakevennote word by die episentrum van staatskaping betrek.
Mamabolo sê as niemand in hegtenis geneem word nie, bestaan die risiko dat die kommissie in die oë van die publiek legitimiteit kan verloor.
"As dié situasie voortduur, is die kanse groot dat mense sal sê dat die kommissie waarskynlik 'n mors van belastingbetalers se geld is en geen positiewe impak het nie," sê hy.
"Ons wil nie hê dat die kommissie se werk weens 'n gebrek aan optrede aan die kant van wetstoepassingseenhede ondermyn word nie.
"Gebruik asseblief die inligting van die kommissie en wys aan die mense van hierdie land dat die werk van die kommissie nie dieselfde lot as die Seriti-kommissie sal hê nie."
SAKP-ondersteuners het Vrydag 'n optog buite die Nasionale Vervolgingsgesag se kantoor in Pretoria gehou. Foto: Bonolo Selebano
Die 2015-verslag van die Seriti-kommissie van ondersoek na die wapenskandaal is vroeër vandeesmaand deur die hooggeregshof in Pretoria tersyde gestel.
Die SAKP eis in sy versoekskrif aan die NVG en die Valke dat etiese leierskap na dié twee agentskappe terugkeer en dat diegene in die twee agentskappe wat by staatskaping geïmpliseer word, verwyder word.
Brig. Hangwani Mulaudzi, woordvoerder van die Valke, sê in antwoord hierop dat die Valke nie op sy hande sit nie.
"Ons werk daaraan. Ons verstaan die frustrasie, maar dit is nie ons skuld nie. Ongelukkig neem ondersoeke tyd en ten einde alles te kan ontrafel moet ons die korrekte prosedure volg," sê hy.
Phindi Mjonondwane, Gautengse woordvoerder van die NVG, wou nie kommentaar lewer nie en sê die NVG se nasionale kantoor hanteer navrae oor vervolgings ten opsigte van staatskaping.